Mazurek, Milan, poslanec NR SR (2023-06-14):
Vystupujem, keďže tých prvých 20 minút som nepovažoval za dostatočný časový priestor na to, aby som vedel dokonale objasniť, ako veľmi je deštruktívne toto programové vyhlásenie vlády, progresívnej vlády Zuzany Čaputovej, a už na úvod ma teší, že poslanci tejto pseudostrany Demokrati alebo čo to je, čo ani neexistuje de facto, odchádzajú zo sály a že ich viem takto ľahko vyhnať, pretože to je pre mňa tá, to najväčšie zadosťučinenie po tých tri a pol roka katastrofy, ktoré na Slovensku učili ako vláda, ktorá dnes prezentuje, že tu máme nejakú ďalšiu vládu kontinuity tej katastrofy a toho, čo potom ich vlastný premiér nazval vládou chaosu. Chcem sa dotknúť ešte jednej zásadnej témy z daného programového vyhlásenia, kde je priamo napísané: „Vláda bude vytvárať podmienky pre transparentnú a efektívnu podporu mimovládnych organizácií z verejných zdrojov." Mňa toto zaujíma, pretože ja sa pýtam, kde, kedy vznikla nejaká potreba preto, aby štát, aby občania Slovenskej republiky zo svojich daní financovali politickú činnosť nie politických strán, ale tzv. mimovládnych organizácií. Pretože nikto nikdy v tomto pléne nekritizoval verejne prospešné mimovládne organizácie, ktoré napríklad starajú sa o to, aby sa rekonštruovali hrady či zámky. Nekritizoval mimovládne organizácie, občianske združenia, ktoré pomáhajú seniorom, zachraňujú deti a podobne, ale vy hovoríte o podpore, priamej finančnej podpore, ďalšej finančnej podpore už po celých tých desaťročiach, kedy takáto aktivita existuje politických mimovládnych organizácií. Samozrejme, dávate tomu krásne a hodnotné prívlastky ako ochrana demokracie alebo výchova k úcte k demokratickým hodnotám, ale všetci veľmi dobre vieme, že sa jedná o indoktrinačné procesy ultraliberálnych politických mimovládnych organizácií. A môžeme menovať konkrétne prípady, Čaputovej VIA IURIS, ktorá je jednoznačne politicky liberálne profilovaná. Naďov Globsec, teraz tu odišiel čitateľ neschopných prejavov. Absolútne jednoznačne liberálne, prozápadne politicky orientovaná mimovládna organizácia, ktorá čerpá financie zo štátneho rozpočtu na činnosť, o ktorej sa množstvo obyvateľov Slovenskej republiky a vzhľadom na vysokú mieru nepodpory alebo proti vôli voči aktuálnemu zbrojeniu Ukrajiny môžme domnievať, že teda väčšina obyvateľov Slovenskej republiky by bola proti tomu, aby financovala napríklad mimovládku Globsec. Sú tu ďalšie mimovládne organizácie, za všetko tá legendárna Nadácia otvorenej spoločnosti Georga Sorosa, ktorého syn, ktorý teraz preberá toto škaredé impérium, sa vyjadril, že bude po celom svete podporovať radikálnych ľavicových politických kandidátov financiami. A Slovenská republika takejto konkrétnej politickej rozvratnej dekadentnej činnosti udelí viac ako 21 miliónov eur. Veď to sú neuveriteľné veci a nikto, ani v tomto programovom vyhlásení vlády, ani nikde inde som od týchto predstaviteľov vlády nepočul a doteraz som nemal možnosť zoznámiť sa s názorom, prečo to takto vlastne má byť. Aký dôvod vlastne existuje na to, že vy občanom Slovenskej republiky poviete: Budeš platiť politickú činnosť nejakých liberálov. Z akého dôvodu? Keď prešli normálnym legitímnym volebným procesom, získali podporu vo voľbách, je to úplne iná téma. Samozrejme, my by sme boli aj za to, aby sa zrušilo financovanie politických strán. Ale to je úplne iná téma. Tam hovoríme o stranách, ktoré si zvolili ľudia vo voľbách. Ale prečo majú ľudia ďaleko ešte väčšími miliónmi ako je to pri politických stranách financovať mimovládne organizácie. Z čoho vychádza legitimita takejto témy? Z čoho vychádza vlastne vôľa ku takémuto konaniu? Ja sa na to pýtam. Žiadam tú odpoveď. Tak ako som žiadal odpoveď na to, ktoré sú tie údajné spoločenské normy Slovákov, ktoré vraj diskriminujú menšiny. Nepočul som ju a som na to dodnes zvedavý. Pretože táto hlboká urážka slovenského národa, ktorá je priamo zakomponovaná v programovom vyhlásení vlády, nemôže zostať bez povšimnutia. Zaujíma ma teda, čo vlastne legitimizuje vašu vládu podporovať politické mimovládne organizácie? Pretože ja sa tejto téme venujem dlhodobo a sledoval som, aké aktivity tieto mimovládky robia a je to jednoducho mnohokrát nechutné. Je nemysliteľné, aby občania Slovenskej republiky platili pochod nejakých sexuálnych menšín, chlapov, ktorí sa vyzlečú do nejakých kožených treniek a pochodujú po námestiach. Z akého dôvodu? Prečo to majú financovať občania Slovenskej republiky? Prečo majú občania Slovenskej republiky financovať, a dnes sa to reálne deje, niečo, čo sa volá teplá joga, kde chlap v leopardích legínach sa hádže pred kamerou na žinienke a tvári sa, že je neviem čo. Z akého dôvodu majú toto financovať občania Slovenskej republiky? To sú legitímne otázky. Pretože slovenskí obyvatelia chodia každý deň do roboty, makajú, platia dane a potom chcú, aby tie peniaze, tie finančné prostriedky, ktoré pod hrozbou väzenia odvedú štátu, boli využité účelné a k tomu, aby sa zlepšoval život a životné podmienky, ako aj budúcnosť všetkých slušných pracujúcich ľudí, rodín, každého bez rozdielu, kto sa v Slovenskej republike chce snažiť. To sú legitímne požiadavky. A ja tieto odpovede žiadam, pretože občania Slovenskej republiky si zaslúžia tieto odpovede poznať, pretože v konečnom dôsledku sú to oni, kto platí Zuzanu Čaputovú, sú to oni, ktorí budú platiť túto vládu, a sú to oni, kto vytvára prostriedky a bude platiť tie dlhy, ktoré vy vytvárate preto, aby ste mohli tieto mimovládne organizácie financovať. A rovnako sa vás chcem spýtať, veľmi dobre viete, že v tomto pléne bolo jasne odsúdené rozhodnutie Európskej únie o zákaze spaľovacích motorov. Z môjho pohľadu sú všetky tie zelené európske ekonomiky absolútnou cestou do pekla. Sú to nezmysly, sú to šialenstvá, sú to veci, ktoré dovedú Európsku úniu ku krachu, sú to veci, ktoré sú neudržateľné, a dokonalým príkladom absolútnej katastrofy, ktorú tieto zelené politiky reprezentujú, je súčasný príklad Nemecka, ktoré si v nekonečnej tupote odstavilo vlastné jadrové elektrárne a dnes páli nekonečné množstvá uhlia a ešte chce zaväzovať firmy, aby prestali vyrábať spaľovacie motory a aby sme všetci jazdili na elektrinu, ktorú nemáme ani ako vyrobiť. Čiže totálne tupá politika, ktorá nemá žiadne reálne opodstatnenie vo svete, ktorý vidíme okolo seba, a presne z tohto dôvodu sa v Ázii alebo v Amerike do takýchto šialených experimentov nepúšťajú. Mrzí ma však, že vaša vláda namiesto toho, aby reflektovala na názory verejnosti alebo sa držala toho, čo pôvodne deklarovala, to znamená, že bude kúriť a svietiť a nebude sa púšťať do takýchto zásadných politík s dopadom na celé generácie dopredu, nielen na dnešné roky alebo dnešné dni, tak vaša vláda sa rozhodla zaviazať v programovom vyhlásení vlády k podpore týchto tzv. zelených ekonomík. Zaviazala sa tam k tomu, že chce dokončiť klimatický zákon a ja sa pýtam, kto vám dal mandát na to, aby vy ste dokončovali nejaký klimatický zákon, ktorý sa má dotknúť obrovského množstva firiem, ktorý sa má dotknúť obrovského množstva obyvateľov Slovenskej republiky, a kto vás vo voľbách volil, aby vy ste boli tí, ktorí nastavovali tieto pravidlá. Žiadnu legitimitu na takéto konanie nemáte a ktokoľvek, kto videl pripomienkové konanie ku klimatickému zákonu, vie, že tam sú tisíce pripomienok, hlavne od veľkých priemyselných zväzov, od veľkých zamestnávateľov a že tento klimatický zákon, o ktorom sa práve ľudia, ktorých sa najviac dotkne, vyjadrujú, že je absolútne katastrofálny, že je deštruktívny a že neexistuje jeden legitímny dôvod, aby sme ho v takejto podobe prijali, má táto vláda dokončiť? A kvôli čomu vlastne? Kvôli tomu, že to chcú občania alebo kvôli tomu, že to chce Čaputová alebo si to praje Európska komisia, alebo to chcú nejaké ideologické predsavzatia, ktoré si myslia, že my tu a teraz Európskej komisii dokážeme, alebo v Európskej únii dokážeme zachrániť planétu, zvrátiť klimatické zmeny, dokážeme zastaviť otepľovanie, dokážeme preprogramovať všetky prírodné procesy. Toto nie sú vedecké kroky, toto sú ideologické kroky, sú zrejmé a každý, kto sa na to čo i len trošku pozrie, to dokáže chápať, pretože ak mne dnes niekto povie, že zlikvidovaním 1 % emisií CO2 na celom svete, to znamená zlikvidovaním automobilovej dopravy v súčasnej podobe v Európskej únii zachránime planétu, no tak taký človek je úplný hlupák a veľmi dobre to vie. Ale zase tu môžeme hovoriť celé dni a celé noci o tom, aké katastrofálne, devastačné dopady bude mať zlikvidovanie automobilového priemyslu v Európe, mobility celkovo. Veď to je totálna katastrofa. Tie veci sú zrejmé, tie veci sú jednoznačné, ale vláda namiesto toho, aby reflektovala na to, čo ľudia chcú, na to, čo si ľudia myslia, na to, čo chcú politické strany v parlamente, tak sa zaviaže ku týmto klimatickým zákonom. Zaviaže sa k novým mechanizmom obchodovania s emisnými kvótami. K novým daniam, ktoré dnes Brusel prijíma. To sú nezmysly, to sú veci, ktoré Slovenská republika akceptovať nemôže. To sú veci, ktoré Slovenskú republiku výrazne poškodia. A práve preto žiadam odpoveď na otázky, ktoré som tu položil, rovnako ako v tej prvej rozprave a žiadam premiéra, aby sa netváril, že tu nie je, aby sa netváril, že sa ho to netýka, ale aby pomenoval jasne tie konkrétne state z toho programového vyhlásenia vlády, aby sa neskrýval za sukňu Zuzany Čaputovej a za médiá, ktoré k nemu pristupujú ako k vyvolenému páničkovi, pri ktorom si nedovolia jedinú kritickú otázku. Pristupujú k nemu totálne inak, rovnako ako k Zuzane Čaputovej, ktorá zásadne chodí do debát sama a dopredu vie, aké otázky dostane, a nabrífuje sa ako počítač tie odpovede. Ale žiadam, aby ste vysvetlili a hlavne tú urážku slovenského národa, ktoré konkrétne kultúrne a spoločenské normy Slovákov vraj diskriminujú menšiny. To je tak zásadná vec, že buď to z toho programového vyhlásenia vlády, s prepáčením, vyhodíte, že to odtiaľ vypadne, alebo to tu ľuďom zdôvodníte. Pretože takúto urážku si občania Slovenskej republiky nezaslúžia. To, že to nevadí ľuďom ako je Naď, protislovenským zapredaným fanatikom, to je úplne jedno, to ani nikto nečaká. Tí ľudia nemajú žiadnu politickú podporu. Tam sa dá 7-8 ministrov dokopy, majú 2 %, pretože každý sa z nich len smeje, každému sú úplne ukradnutí, nikto ich neberie vážne, ale ostatní občania Slovenskej republiky si tieto odpovede zaslúžia.